ธปท.ถอยกรอบเงินเฟ้อ
ยอมใช้ของเก่าไปก่อนจนกว่าประชาชนจะเข้าใจที่0.53%
17 มี.ค. 2555

ยอมใช้ของเก่าไปก่อนจนกว่าประชาชนจะเข้าใจที่0.53%
ธปท.เตรียมเสนอคลัง ใช้เงินเฟ้อพื้นฐานเหมือนปี 2554 ที่ 0.53% ไปก่อน
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ในสัปดาห์หน้าจะหารือกับกระทรวงการคลังเรื่องกรอบเงินเฟ้อของปี 2555 หลังจากที่มีปัญหาที่นายกิตติรัตน์ ณ ระนอง รองนายกรัฐมนตรีและ รมว.คลัง ไม่เห็นด้วยกับการปรับสูตรเป้าหมายเงินเฟ้อใหม่
การตั้งกรอบเป้าหมายเงินเฟ้อของปี 2555 มีปัญหามาตั้งแต่เดือน ธ.ค. 2554 เนื่องจากนายกิตติรัตน์ไม่เห็นด้วยที่จะปรับกรอบเงินเฟ้อของไทยในปีนี้ เป็นการใช้กรอบเงินเฟ้อทั่วไปที่ 3% บวกลบ 1.5% แทนการใช้กรอบเป้าหมายเงินเฟ้อ ที่ยึดเป้าหมายเงินเฟ้อพื้นฐาน ซึ่งตั้งกรอบไว้ที่ 0.53% ในปี 2554
ธปท.เห็นว่าการใช้กรอบเป้าหมายเงินเฟ้อทั่วไป ซึ่งรวมราคาน้ำมัน ราคาอาหารสด เป็นเงินเฟ้อที่ประชาชนเข้าใจและกระทบจริงเป็นกรอบเงินเฟ้อในการตัดสินใจ ดำเนินนโยบายการเงินน่าจะเข้าใจได้ง่ายกว่า
“แต่หากในขณะนี้กระทรวงการคลังอาจจะเห็นว่าราคาน้ำมันและราคาอาหารมีความผันผวนอยู่ในระดับสูง อยากจะรอให้สถานการณ์เข้าสู่ปกติก่อนนั้น ธปท.ก็เข้าใจ” นายประสาร กล่าว
“ในการหารือครั้งนี้ ธปท.จะเสนอว่า หากยังไม่ควรใช้เงินเฟ้อทั่วไปเป็นกรอบเป้าหมายเงินเฟ้อ ธปท. ก็เสนอให้ใช้อัตราเงินเฟ้อพื้นฐานเป็นกรอบเป้าหมายเงินเฟ้อในการดำเนินนโยบายการเงินของปีนี้ไปก่อนได้ จนกว่าประชาชนจะเข้าใจเป็นพื้นฐานไปก่อน และอีก 12 ปี อาจจะเริ่มใช้เงินเฟ้อทั่วไปในการตั้งเป็นกรอบเงินเฟ้อได้” นายประสาร กล่าว
ทั้งนี้ หากได้ข้อสรุปการตั้งกรอบเป้าหมายเงินเฟ้อในครั้งนี้แล้ว ธปท.จะนำเสนอคณะกรรมการนโยบายการเงิน (กนง.) ในการประชุมเพื่อพิจารณาอัตราดอกเบี้ยนโยบายในวันที่ 21 มี.ค.นี้ และหลังจากนั้นทางกระทรวงการคลังคงจะเสนอให้ ครม.พิจารณาอนุมัติต่อไป